अगले दिन कुछ वरिष्ठ अधिकारी आते हैं उनके साथ कुछ स्थानीय नेता भी हैं वो कॉलोनी के लोगों से कहते हैं ''ये सरकारी मामला हैं आप लोगों को इसमें नहीं उलझना चाहिए, अगर ऐसा करेंगे तो सरकारी काम में रुकावट डालने का केस भी बन सकता हैं, आप बच्चों को समझाइये और हमें अपना काम करने दीजिये 2 दिन बाद पेड़ की शिफ्टिंग होना है, पहले ही काम लेट हो चूका है, अगर आप लोग विरोध करेंगे तो हमें सबके खिलाफ क़ानून कार्यवाही करनी होगी, '' इतना कहकर चले जाते हैं। कॉलोनी के कुछ लोग बच्चों को समझाते हैं लेकिन बच्चों के इरादे बुलंद हैं, वो किसी भी तरह झुकने को तैयार नहीं होते। कॉलोनी के बुज़ुर्ग शर्मा जी बच्चों के साथ हैं, कॉलोनी के सभी बच्चे शर्मा जी को दादाजी कहते हैं, शर्मा जी वन विभाग के रिटायर अधिकारी हैं, वो खुद पर्यावरण प्रेमी हैं, उनके साथ और भी कई लोग बच्चों के साथ हैं। शर्मा जी बच्चों को बुलाते हैं और कहते हैं ''2 दिन बाद पेड़ की शिफ्टिंग होना है, हो सकता है शिफ़्टिंग के वक़्त अधिकारी अपने साथ पुलिस बल लेकर आएं ऐसे में हमारे साथ ज़्यादा लोगों का होना ज़रूरी हैं तभी हम विरोध करके रोक सकेंगे, हमारे पास 2 दिन का वक़्त है, हमें से ज़्यादा लोगों को अपने साथ लाना होगा।'' सोनू कहता है ''दादाजी हम और लोगों को अपने साथ कैसे जोड़े ? जब से अधिकारीयों ने पुलिस की बात कही है जो लोग हमारे साथ थे उनमे से कुछ लोग अब हमारे साथ नहीं हैं'' इतना कहकर सोनू उदास होकर बाक़ी बच्चों की तरफ देखता है। तभी राहुल बोलता है ''दादाजी हम एक काम कर सकते हैं, हम सोशल मीडिया पर लोगों से हमारे साथ आने की अपील कर सकते हैं हो सकता है लोग हमारी बात समझकर हमारा साथ दें '' सभी को राहुल का आईडिया पसंद आता है और सोशल मीडिया पर ''SAVE TREE'' नाम से अभियान शुरू हो जाता है। फेसबुक, ट्विटर, व्हाट्सएप और अन्य माध्यम से लोगों को इसके बारे में जानकारी दी जाती है, और 2 दिन बाद कॉलोनी के मैदान में उनके अभियान के समर्थन आने की अपील की जाती है। बच्चों के अभियान को लोगों का खूब समर्थन मिलता है, दूसरे दिन से ही लोग वहां आना शुरू कर देते हैं।